El Club Gimnasia Sagunto viatjarà a Budapest
05 de juny 2018

![](/media/isld2sfi/92-web_cuerpo_recepcion.jpg)  

Ahir, dilluns 4 de juny, va tindre lloc la recepció al Club Gimnasia Sagunto al Saló de Plens de l’Ajuntament de Sagunt a les 19.00 h. El motiu de la recepció va ser el de retre homenatge al conjunt sènior del club que participarà, esta setmana, al mundial de gimnàstica 19th IFAGG World Championship, que se celebrarà del 7 al 10 de juny a Budapest (Hongria). A la recepció van assistir l’alcalde de Sagunt, Quico Fernández; el regidor d’Esports, Miguel Chover; i les entrenadores de l’equip que competirà, Elena García i Carmen López. A més, van assistir els equips que viatjaran a Budapest, així com els pares i més esportistes del club.

  

Va ser el regidor d’Esports qui va tindre la primera paraula, declarant que **“la gimnàstica ens ha donat moltes alegries”**, i afegint que **“estem reconeixent els èxits que heu aconseguit”**. A més, l’edil va indicar que **“ens tenen preparat un futur meravellós”.** El següent torn de paraula va ser per a l’alcalde de Sagunt, que va definir el Club Gimnasia Sagunto com un **“exemple d’esforç, treball, perseverança i constància”**. Fernández va indicar, també, que **“és molt important l’actitud positiva quan guanyem i quan no guanyem”**, i va afegir que l’esport **“és una manera de divertir-se, i l'important és que vosaltres vos divertiu i creixeu com a persones”.**

**![](/media/dd5fukgf/92-web_cuerpo_recepcion_gimnastas.jpg)  
**

Pe​r últim, les entrenadores dels conjunts van dedicar unes paraules d’agraïment a l’Ajuntament de Sagunt. Elena García va remarcar **“que açò és una faena de molts”**, i va dirigir-se a les gimnastes afirmant que **“hem arribat ací després d'anys de treball i ho donarem tot”.** Per la seua part, Carmen López va **“agrair el treball dels pares, que sempre estan ací, així com el de les institucions que ens ajuden”.**

  

El pròxim dijous, el conjunt sènior de gimnàstica estètica de grup, el trio benjamí, i la parella d’aerodance de gimnàstica aeròbica volaran cap a Budapest (Hongria) a participar en el mundial. El club ha comptat amb la col·laboració de l’Ajuntament de Sagunt i el C.C. l’Epicentre per al trajecte. A més, el club va organitzar un crowdfunding per a aconseguir finançament per a les despeses del viatge.

  

L’equip sènior està format per Marta Doñate, Ana Mullor, Mai Chang, Nieves Domínguez, Carolina Cruces, Gema Pérez, Cristina Galarza, Celia Martínez i Sandra Campos, i han aconseguit medalla de bronze al campionat d’Espanya i terceres classificades per al campionat del món. El trio benjamí està format per Isaac García, Irene Martínez i Nerea García, i han obtingut medalla d’or al campionat d'Espanya. Per últim, la parella de gimnàstica aeròbica (aerodance), formada per Tabata Poveda i Maria Escobar, ha aconseguit la medalla d’or al campionat d’Espanya, i són quartes classificades al campionat del món. A més, estes últimes són dos de les components de l’equip d'aerodance de la selecció espanyola.

​​

*   [](http://www.facebook.com/sharer.php?u=https://aytosagunto.es/va/actualitat/el-club-gimnasia-sagunto-viatjara-a-budapest/ "Facebook")
*   [](http://twitter.com/share?url=https://aytosagunto.es/va/actualitat/el-club-gimnasia-sagunto-viatjara-a-budapest/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-club-gimnasia-sagunto-viatjara-a-budapest/ "Linked In")
*   [](mailto:?body=https://aytosagunto.es/va/actualitat/el-club-gimnasia-sagunto-viatjara-a-budapest/)